recursal/SuperWikiNEXT-32B huggingface dataset:
Japie Basson.
H.A. Fagan.
Die **Nasionale Unie** was 'n politeke party in Suid-Afrika van ongeveer 1960 tot 1962.

In Januarie 1959 gee dr. Hendrik Frensch Verwoerd in die Parlement 'n uiteensetting van die Nasionale Party se verdere ontplooiing van die partybeleid ten opsigte van die gekleurde inwoners van die land. Tydens die sitting is belangrike nuwe apartheidswetgewing aanvaar wat verdere swaarkry vir sogenaamde "nie-blankes" in die hand gewerk het. 

Japie Basson, wat van 1950 af die Suidwes-Afrikaanse kiesafdeling Namib verteenwoordig het, kom in hewige opstand teen die partyleierskorps nadat hy al vroeër uitlatings gemaak het wat hom in stryd met die party se verkrampte leierskap gebring het. Hy weier om kop te gee en word uit die party geskors, maar behou ingevolge die wette van destyds sy setel en neem daarom sitplek in op die opposisiebanke. 

Op 30 April 1960 stig hy saam met die oudregter, hoofregter van die Unie van 1957 tot 1959 en bekroonde skrywer Henry Fagan die Nasionale Unie. Fagan was van 1933 tot 1943 'n Unie-Volksraadslid van die Verenigde Party, en word toe verkies tot NU-leier, met Fagan as parlementêre leier. 

Die Nasionale Unie het in die verkiesing van 18 Oktober 1961 12 kandidate gestel en 5,9% van die stemme gekry. Net Basson het die paal gehaal, in Bezuidenhout, 'n kiesafdeling wat hy tot 1980 sou verteenwoordig. Toe dit vir die partyleiding duidelik word dat die party dit moeilik sou vind om 'n staanplek in die politiek te kry naas die twee groot partye, het die NU op 19 Junie 1962 met die Verenigde Party saamgesmelt.

Bronne
------

* Mostert, J.P.C. *Politieke Partye in Suid-Afrika*, Instituut vir Eietydse Geskiedenis, U.O.V.S. Bloemfontein, 1986.
Die Nasionale Katedraal van Washington
Die westelike roosvenster
Die staatsbegrafnis van die voormalige president Gerald R. Ford op 2 Januarie 2007
Die **Katedraalkerk van Sint Pieter en Sint Paulus in die Stad en Bisdom van Washington**, wat algemeen as die **Nasionale Katedraal van Washington** bekend staan, is 'n Episkopale katedraal in Washington, D.C. die hoofstad van die Verenigde State. Die katedraal, wat volgens die Neogotiese styl ontwerp is, is in die Nasionale Register van Historiese Plekke (*National Register of Historic Places*) gelys en dien as die amptelike "Nasionale Gebedshuis" (*National House of Prayer*) van die Verenigde State.

Die katedraal is die amptelike setel van sowel die Voorsittende Biskop van die Episkopale Kerk in die Verenigde State van Amerika asook die Episkopale Bisdom van Washington. Dit is die moederkerk van die Episkopale Kerk in die Distrik van Columbië en in die deelstaat Maryland se Charles-, Montgomery-, Prince George's- en St. Mary's-distrikte. Die Protestantse Episkopale Katedraal-stigting hou toesig oor die Nasionale Katedraal en sy suster-instellings, die Beauvoir-skool, die Katedraalkollege, die Nasionale Katedraalskool en St.Albans-skool.

Die katedraal is geleë by die kruispunt van Massachusetts- en Wisconsin-lane in die noordwestelike kwadrant van Washington. Dit is die sesde grootste katedraal ter wêreld en op een na die grootste in die Verenigde State (die grootste Amerikaanse katedraal is die Basiliek van die Nasionale Heiligdom van die Onbevlekte Ontvangenis, wat ook in Washington geleë is).

Die Nasionale Katedraal van Washington is deur 'n oktrooi van die Amerikaanse Kongres, wat op 6 Januarie 1893 onderteken is, met die VSA-regering geaffilieer, maar word nie deur enige federale of distrik-instelling befonds nie. Die katedraal ontvang sy befondsing oorwegend van die Nasionale Katedraalvereniging (*National Cathedral Association*).

Die hoeksteen vir die katedraal is al in 1907 in die aanwesigheid van president Theodore Roosevelt gelê, maar dit het 83 jare geneem voordat die sluitsteen, 'n Gotiese kruisblom, in 1990 in aanwesigheid van president George H.W. Bush gelê kon word.

Aardbewingskade in 2011
-----------------------

Die sogenaamde Virginia-aardbewing, wat gebiede langs die Amerikaanse Ooskus op 23 Augustus 2011 geskud het, het naas ander geboue in die Amerikaanse hoofstad ook skade by die Nasionale Katedraal berokken. Kruisblomme het op 'n aantal spitstorings afgebreek, enkele spitstorings het ineengestort, geutspuite het skade gely, en vallende stene het die metaaldak beskadig. Volgens die hoofmesselaar Joe Alonso sal herstelwerk moontlik 'n dekade neem en sowat $15 miljoen kos.
**Valère Vautmans** (Wellen, 3 September 1943 - Sint-Truiden, 17 Maart 2007) was 'n Vlaamse liberale politikus. Hy was 'n lid van die politieke party VLD.

Vautmans was vir jare die kabinetshoof van verskeie ministers van liberale huise. In 1991 het hy self tot die politiek toegetree en van 1991 tot 1995 dien hy in die Kamer van Verteenwoordigers vir die PVV (Partij voor Vrijheid en Vooruitgang). Van 1995 tot 1999 was hy senator vir die VLD (Vlaamse Liberalen en Democraten) in die senaat. Daar was hy die voorsitter van die kommissie vir buitelandse aangeleenthede.

In 1994 is hy tot die stadsraad van Sint-Truiden verkies waar hy die bestuurder geword het. In 2000 het hy afgetree en is hy benoem tot die administrateur-generaal van die Coördinatie Waterwegen Vlaanderen. Verder was hy regeringskommissaris by VITO, 'n onafhanklike ondersoekorganisasie gemoeid met energie, leefruimte en materiale. Hy is ook benoem tot die voorsitter van die NV Waterwegen en Zeekanaal.

Valère Vautmans is op die ouderdom van 63 oorlede na 'n siekbed.
**Tom Berenger** (gebore as **Thomas Michael Moore**; 31 Mei 1949) is ’n Amerikaanse akteur van televisie en rolprente. Hy is in 1986 vir ’n Oscar vir beste manlike byspeler benoem vir *Platoon* (1986).

Loopbaan
--------

Berenger het joernalistiek aan die Universiteit van Missouri studeer, maar ná sy studie besluit om toneel te speel. Hy moes sy van verander omdat daar reeds ’n akteur met die naam Tom Moore was. Berenger het in 1988 die Tom Berenger-beursfonds vir toneelspel gestig om studente te beloën wat in toneelspel uitblink.

Hy het in die 1970's in streeksteaters gewerk voordat hy New York toe verhuis het. Sy eerste TV-rolle was in sepies, soos die hoofrol van Tim Siegel in *One Life to Live*. Sy rolprentdebuut was die hoofrol in die onafhanklike prent *Rush It* (1976). ’n Klein rol het gevolg in *Looking for Mr. Goodbar*, en daarna was hy in *In Praise of Older Women* (1978). In 1979 was hy Butch Cassidy in *Butch and Sundance: The Early Days*, ’n rol wat hy gekry het omdat hy effens na Paul Newman lyk wat die rol in 1969 in *Butch Cassidy and the Sundance Kid* vertolk het.

In die 1980's het Berenger in groter prente begin speel, soos *The Big Chill* (1983), *Platoon* (1986), *Someone to Watch Over Me* (1987) en *Major League* (1989). In 1986 het hy ’n Oscar-benoeming gekry vir sy uitbeelding van stafsersant Barnes in *Platoon* (hy het ’n Golden Globe vir beste manlike byspeler daarvoor gewen). In 1993 was hy in *Sniper* (en drie van die vier opvolgprente). Ander noemenswaardige flieks uit dié tydperk sluit in *Born on the Fourth of July* (1989), *Shattered* (1991), *Sliver* en *Gettysburg* (1993) en *Chasers* (1994).

Hy was later hoofsaaklik in byspelerrolle in prente en op TV te sien, soos in die laaste seisoen van die gewilde reeks *Cheers*, waarvoor hy vir ’n Emmy benoem is. Hy het ook die 1997-minireeks *Rough Riders* vervaardig.

In 2010 was hy te sien in die wetenskapsfiksieriller *Inception* saam met Leonardo DiCaprio en Cillian Murphy. Dit was ’n sukses en Berenger se eerste rol in ’n hoofstroomfliek sedert *Training Day* in 2001. In 2012 was hy in die TV-minireeks *Hatfields & McCoys* as Jim Vance. Hy het ’n Emmy vir beste byspeler gewen vir sy spel.
| **Vloeispaat** |
| --- |
|    |
| Blou vloeispaat  |
| Formule | CaF2  |
| Onsuiwerhede | Y, Ce, Si, Al, Fe, Mg, Mg, Eu, Sm   |
| Kleur | pers, goudgeel, groen, kleurloos, blou, pienk, bruin  |
| Streep | wit  |
| Hardheid | 4 (Mohs) (standaard)  |
| Digtheid | 3,175 -3, 56 g/cm3  |
| Eenheidsel van die fluorietstruktuur  |
| Ruimtegroep | Fm3m  |
| Strukturbericht-kode | C1  |
| Nommer | 225  |
| Eenheidsel | a= 5,4642 Å  |
|  |
| \* Lys van minerale |

**Vloeispaat** of **fluoriet** is 'n isometriese mineraal wat hoofsaaklik uit kalsiumfluoried CaF2 bestaan.

Naam
----

Carlo Antonio Galeani Napione het dit in 1797 fluoriet (van Lat. fluere = vloei) genoem omdat dit as vloeimiddel aangewend is. Die Afrikaanse naam verwys ook hierna.

Voorkoms
--------

Die mineraal word dikwels in hidrotermale are aangetref, veral indien hierdie lood of sinkminerale bevat. Graniete, pegmatiete en hoëtemperatuur-are kan dit ook bevat.

Kristalle het dikwels 'n kubiese vorm. Suiwer kalsiumfluoriet is kleurloos, maar onsuiwerhede kan aan die kristalle talle kleure verleen soos geel, blou of groen.

Struktuur
---------

Vloeispaat het 'n kubiese struktuur wat bestaan uit 'n kubiese digpakking van kalsiumione waarvan alle tetraëderholtes met fluorione gevul is. Vloeispaat is die argetipe van hierdie struktuur wat gewoonlik die fluorietstruktuur genoem word en die Strukturbericht-kode C1 het. Daar is party ander minerale en sintetiese stowwe met 'n algemene formule MX2 wat hierdie struktuur het, soos uraniniet.

Hierdie struktuur is naverwant aan die diamantstruktuur van C, Si, Ge en die sfalerietstruktuur van Zns, ZnSe ensomeer waarin net die helfte van die tetraëderholtes gevul is.

Daar bestaan ook stowwe met 'n algemene formule M2X wat 'n antifluoriet-struktuur besit. Hier is rolle van die metaal- en niemetaalione omgedraai.

In die C1-struktuur is die metaalioon deur 'n kubus van 8 anione omring terwyl die anione 4 metaalbure het in 'n tetraëdriese rangskikking.
Die **Nasionale Park Jigme Dorji**, wat na die eertydse koning Jigme Dorji Wangchuck genoem is, is die tweede grootste nasionale park van Bhoetan. Dit beslaan feitlik die hele distrik Gasa sowel as die noordelike dele van die distrikte Thimphu, Paro, Punakha en Wangdue Phodrang. Dit is in 1974 gevestig en strek oor ’n gebied van 4 316 km2, dus al drie klimaatsones van Bhoetan. Sowat 6 500 mense in 1 000 huishoudings woon in die park. Dit is op Bhoetan se lys van tentatiewe Unesco-insluitings as wêrelderfenisgebied.

Flora en fauna
--------------

Die park is die tuiste van 37 bekende spesies soogdiere, insluitende verskeie bedreigde of kwesbare spesies soos die takin, sneeuluiperd, Bengaalse tier, swartmuskushert en rooipanda. Daar is ook meer as 300 spesies voëls.

Kulturele terreine
------------------

Jigme Dorji bevat ’n paar terreine van kulturele en ekonomiese belang. Berg Jomolhari en Berg Jitchu Drake word beskou as die tuiste van die plaaslike godheid. Die forte Lingshi-dzong en Gasa-dzong is van historiese belang. Die Mo-, Wangdi Chhu- en Pa Chhu-rivier se oorsprong is in die park se gletsermere.
Wêreldwye sirkulasie: Diepwaterstroming is rooi en oppervlakstroming blou. Die sirkumpolêre stroming word nie gewys nie.
Die **termohaliene sirkulasie** is die wêreldwye stelsel van die seestrome. Omdat die verskynsel die eerste keer in die Atlantiese Oseaan waargeneem is, word dit ook die **Noord-Atlantiese Diepwaterpomp** genoem. Dit is die vervoerband van die osean. Die bekendste deel van die termohaliene sirkulasie is die Golfstroom.

"Termo-" dui op temperatuur en "-halien" op soutgehalte. Albei faktore het 'n invloed op die digtheid van water en dus op die feit of water styg of daal.

Omskrywing
----------

Seewater is 2 tot 3 present swaarder as soet water, en koue water is swaarder as warmer water. Die sout water sal na die bodem sink en na die kant wegstroom. Hierdeur ontstaan 'n konveksiestroming, in dié geval 'n termohaliene stroming genoem. Daar is byvoorbeeld 'n stroming van die Golf van Mexiko na Europa, wat die Golfstroom genoem word. In die Golf van Mexiko verdamp water, wat veroorsaak dat die soutkonsentrasie styg. Omdat die sout water swaarder word, sink dit weg. Vars, minder sout water vloei na die oppervlak en deurloop dieselfde proses. Die aanhoudende proses veroorsaak 'n stroming.

Dié seestroom vloei na Europa. Nadat die water opgewarm is, gee dit sy hitte af sodra dit teen Europa bots. Europa word dan opgewarm. As dié stroming nie bestaan het nie, sou Europa so koud soos Kanada, op dieselfde breedtegraad, gewees het. Dit het al 'n paar keer gebeur dat dié stroming tot stilstand gekom het. Dit word beskou as een van die terugkoppelingseffekte wat 'n glasiale tyd veroorsaak.

Termohaliene sirkulasie is 'n wêreldwye verskynsel en belangrik vir die hele klimaatstelsel van die Aarde.

Deurdat die yskap op Groenland smelt as gevolg van meer kweekhuisgasse, kan die toevoeging van 'n groot hoeveelheid soet water dalk dié sirkulasie beïnvloed.

Skakels
-------

* Hierdie artikel is in sy geheel of gedeeltelik uit die Nederlandse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 4363609-3
* LCCN: sh2007006534

 |
**Van Coke Kartel** is ’n Afrikaanse rockgroep. Die groep bestaan uit Francois van Coke (stem & kitaar), Wynand Myburgh (baskitaar), Jedd Kossew (kitaar, stem), Dylan Hunt (tromme). In 2009 ontvang hulle ’n SAMA-toekenning in die kategorie *beste Afrikaanse rock-album* vir *Waaksaam & Wakker*.

Na vyf vollengte albums, verskeie tromspelers, vele toekennings, internasionale toere soos Taiwan en Europa, het hulle besluit om die tuig neer te lê. Van Coke Kartel het saam met internasionale groepe soos Metallica, Thirty Seconds to Mars, Korn, Chris Cornell, Good Charlotte en Billy Talent 'n verhoog gedeel. 

*"Van Coke Kartel was ‘n mal rit.  Vir baie jare was hierdie projek my en Francois se hoof fokus.  Baie werk het hier ingegaan en ons het vir seker baie geleer. Dis hartseer om te dink dat dit nou alles tot ‘n einde kom.  Ek is wel opgewonde om hierdie sirkus vir een laaste keer op die pad te neem!"* Wynand Myburgh.

Nadat hulle 16 maande laas 'n konsert gedoen het, het die groep vir ou laas 'n finale toer in 2017 gedoen. 

Van Coke Kartel los beslis 'n nalatenskap van onwrikbare, onuitputbare rock-musiek wat nooit vergeet sal word nie.

Diskografie
-----------

* *Van Coke Kartel*, 2007
* *Waaksaam & Wakker*, 2008
* *Skop, Skiet & Donner*, 2010
* *Wie’s Bang?*, 2011
* *Bloed, Sweet & Trane*, 2013

Toekennings
-----------

* SAMA-toekenning vir Beste Rock-Album, Waaksaam & Wakker (2008)

Sien ook
--------

* Lys van Suid-Afrikaanse musiekgroepe
Straattoneel in La Pigna, die historiese middestad (*Centro storico*) van Sanremo
'n Russiese Soechoi Superjet 100 vlieg verby Sanremo en die Liguriese kus
Sanremo se jaghawe
Musiekfees van Sanremo - die Italiaans-Egiptiese sangeres Dalida (1933−1987) in Januarie 1967 in Sanremo
**Sanremo**, soms ook gespel as **San Remo** ([sanˈrɛːmo]; Liguries: *Sanrému*, in die plaaslike dialek *Sanrœmu* genoem), is 'n stad en munisipaliteit (*comune*) langs die Mediterreense kus van Ligurië in Noordwes-Italië, net sowat 20 km vanaf die Franse grens geleë. Die stad, waarvan die oorspronge tot in die antieke Romeinse tydperk terugstrek, het 'n bevolking van sowat 54 500. 

Sanremo is 'n gewilde toeristebestemming en hersteloord langs die Italiaanse Riviera en tree as gasheerstad vir 'n verskeidenheid kulturele en sportfeeste op, waaronder die Musiekfees van Sanremo (*Festival della canzone italiana*) en die jaarlikse fietswedren *Milano-Sanremo*.

|  |  |
| --- | --- |
| Normdata Edit this at Wikidata | 
* BNF: cb120924168 (data)
* GND: 4118347-2
* LCCN: n82255306
* MusicBrainz: 88553c95-218c-470b-a9fe-01b341c1e863
* NARA: 10044673
* NKC: ge188143
* SUDOC: 029258952
* VIAF: 127873888
* WorldCat Identities: lccn-n82255306

 |
Die **Van Heerden-gedenknaald** by Vanwyksdorp in die Klein Karoo herdenk kapt. B.M. van Heerden, die distrikskommandant van polisie op Oudtshoorn, wat daar in die uitvoering van sy pligte gesneuwel het.

Piet Matthyse, ‘n 37-jarige man met ‘n lang misdaadgeskiedenis, van die Ladismith-omgewing was ‘n voortvlugtige voor die gereg. In sy omswerwinge vanaf Johannesburg terug na die vir hom bekende Klein Karoo het hy op ‘n plaas by Willowmore ‘n geweer en ammunisie gesteel en op 22 Desember 1946 op ‘n plaas in die George-distrik ‘n egpaar koelbloedig vermoor. Op Maandag 30 Desember 1946 het ‘n soekgeselskap vir Matthyse teengekom. In die vuurgeveg het Van Heerden omgekom en is twee konstabels gewond. Matthyse het ook gewond geraak en boonop het sy geweer geweier. Hy is in Oktober 1947 in die rondgaande hof in Oudtshoorn ter dood veroordeel.

Hierdie gedenkteken lê afgeleë, naamlik aan die oostekant van die R327-pad en enkele kilometers suid van Vanwyksdorp. (Die R327 verbind die N2 by PetroSA wes van Mosselbaai en die R62 wes van Ladismith via die Du Plessispas, Herbertsdale, die Gouritsrivier, die Cloetespas en Van Wyksdorp.)

Bibliografie
------------

* Britz, André: Vanwyksdorp – notule van ‘n nostalgiese reis deur die tyd. Vanwyksdorp, 2011. ISBN 978-0-620-49821-0
* Lötter, Daniël: Die grootpad is 'n grondpad - 'n koffiekuier by Karoomense. Pretoria: Protea Boekhuis, 2020. ISBN 978-1-4853-1116-4
Die polisie kom by Laerskool Sandy Hook aan, ná die skietery op 14 Desember 2012.
Die **Sandy Hook Elementêre Skool-skietery** het op 14 Desember 2012 in Newtown, Connecticut, Verenigde State plaasgevind, toe die 20-jarige Adam Lanza 26 mense doodgeskiet het. Twintig van die slagoffers was kinders tussen ses en sewe jaar oud, en die ander ses was volwasse personeellede. Lanza het vroeër daardie dag, voordat hy skool toe gery het, sy ma by hul huis in Newtown doodgeskiet. Toe eerste hulppersoneel by die skool aankom, het Lanza deur selfmoord gesterf en homself in die kop geskiet.

Die voorval is in 2023 nog die dodelikste massaskietery in die geskiedenis van Connecticut, en die dodelikste massaskietery by 'n laerskool in die geskiedenis van die VSA. Dit is ook die tweede dodelikste skoolskietvoorval in die VSA, en die vierde dodelikste massaskietery algeheel. Die skietvoorval het tot hernieude debat oor wapenbeheer in die Verenigde State gelei, insluitend voorstelle om die agtergrondkontrolestelsel universeel te maak, en vir nuwe federale en staatswapenwetgewing wat die verkoop en vervaardiging van sekere soorte semi-outomatiese vuurwapens en magasyne verbied wat meer as tien rondtes ammunisie kan hou. Daar het niks van hierdie voorstelle gekom nie weens die invloed van die wapenregte-voorspraakgroepe in Amerika.

’n Verslag van November 2013 wat deur die Connecticut-staatsprokureur se kantoor uitgereik is, het tot die gevolgtrekking gekom dat Lanza alleen opgetree het en sy optrede beplan het, maar het geen aanduiding gegee waarom hy dit gedoen het, of hoekom hy die skool geteiken het nie. ’n Verslag wat in November 2014 deur die Office of the Child Advocate uitgereik is, het gesê dat Lanza Aspergersindroom gehad het en as tiener depressie, angs en obsessief-kompulsiewe versteuring gehad het, maar tot die gevolgtrekking gekom het dat hulle "nie sy moorddadige dade veroorsaak of gelei het nie". Die verslag het verder gesê, "sy ernstige en verslegtende geïnternaliseerde geestesgesondheidsprobleme [...] gekombineer met 'n atipiese beheptheid met geweld [...] (en) toegang tot dodelike wapens [...] het as 'n resep vir massa moord gedien."

Agtergrond
----------

Vanaf 30 November 2012 was 456 kinders by die Laerskool Sandy Hook in die kleuterskool tot graad vier ingeskryf. Die skool se sekuriteitsprotokolle was onlangs opgegradeer, wat vereis dat besoekers individueel toegelaat moet word na visuele en identifikasie hersiening deur videomonitor. Deure na die skool is elke dag om 9:30 vm. gesluit, na oggend aankomelinge.

Newtown is in Fairfield County, Connecticut, ongeveer 30 km van New Haven, 50 km van Hartford, en 100 km van New York Stad. Geweldsmisdaad was skaars in die dorp van 28 000 inwoners; daar was net een moord in die dorp in die tien jaar voor die skoolskietery.

Onder die destydse Connecticut-wetgewing was die 20-jarige Lanza oud genoeg om 'n lang geweer, soos 'n geweer of haelgeweer, te dra, maar te jonk om handwapens te besit of te dra. Die vuurwapens wat hy gebruik het, is wettiglik deur sy ma gekoop.
Een van die vier windturbines tussen Yzerfontein en Darling aan die Weskus.
**Windkrag** verwys na die omskakeling van windenergie in meer bruikbare vorme, gewoonlik elektrisiteit, met behulp van windturbines. Teen die einde van 2006 was die wêreldwye kapasiteit van wind-aangedrewe generators gelykstaande aan 74 223 megawatt. Alhoewel windkrag minder as 1% van die wêreld se elektrisiteit produseer, verteenwoordig windkrag reeds 20% van Denemarke se totale elektrisiteitsverbruik. In Spanje verteenwoordig dit 9%, en in Duitsland 7%. Wêreldwyd het windkragopwekking meer as verviervuldig tussen 2000 en 2006.

Die meeste moderne windkrag word in elektrisiteitvorm opgewek deur die rotering van windturbines se blaaie in elektrisiteit om te skakel, met behulp van elektriese opwekkers. By windmeulens ('n veel ouer tegnologie) word windenergie gebruik om meganiese masjinerie te draai om fisieke werk te verrig, soos om graan te maal of om water te pomp.

Windkrag word op groot skaal in windplase gebruik vir lewering aan nasionale elektriese netwerke, asook in klein individuele turbines om elektrisiteit aan plattelandse huise, of aan gebiede wat van die nasionale netwerk afgeslote is, te lewer.

Windenergie is volop, hernieubaar, wyd beskikbaar, skoon, en dit verminder giftige atmosferiese- en kweekhuisgasuitlatings indien dit gebruik word om fossielaangedrewe elektrisiteit te vervang.

Sien ook
--------

* Hernieubare energie
* Windenergie
**Jalâlat ud-Dîn Raziyâ** (Oerdoe/Persies: جلالۃ الدین رضیہ; Delhi, ±1205 - Kaitahl, 13 Oktober 1240) beter bekend onder die naam **Razia Sultan** was van 1236 tot Mei 1240 die sultan (koningin) van die Sultanaat (Koningryk) van Delhi in Indië. Sy was die eerste vroulike leier van die Sultanaat van Dehli sowel as die eerste vroulike heerser van Indië.

Lewensloop
----------

Skildery van die mausoleum van Razia al-Din in Kaitahl
Jital van Razia al-Din
Razia al-Din is in 1206 in Budaun, Indië gebore. Sy was die dogter van Delhi se sultan Shams-ud-din Iltutmish en sultana Qutub Begum.

Razia se vader, Iltutmish was die eerste sultan wat 'n vrou as sy opvolger benoem het, maar die Turks-Persiese elite van Delhi het nie Iltutmish se besluit aanvaar nie. Delhi se keiserlike hof het Razia se broer, Rukn-ud-din Firuz as die opvolger van Iltutmish aangestel. Firuz het die sy keiserlike verantwoordelikhede geïgnoreer en daarom het sy moeder, Sjah Turkaan die keiserlike sake van Delhi behandel. Op 9 November 1236 is 'n sluipmoordaanslag op Firuz en sy moeder uitgevoer, na ses maande aan bewind is die twee deur sluipmoordenaars doodgemaak.

Na die insident het Delhi se keiserlike hof Razia al-Din as die nuwe sultan aangestel. Sy "het die sluier verlaat en 'n manlike drag aangeneem". Sy was 'n doeltreffende leier en sy het al die eienskappe van 'n monarg besit. Volgens Minhaj-i-Siraj was sy "intelligent, weldoende, 'n beskermheer van die geleerde, 'n redder van geregtigheid, 'n heer van haar onderdane, van oorlogsugtige talent, en met al die voortreflike eienskappe en kwalifikasies wat vir 'n heerser nodig is.

Razia is ook beroemd vir haar romantiese verhouding met die goewerneur van Bathinda, en later haar man, Malik Ikhtiar-ud-din Altunia.

Nadat sommige goewerneurs en die elite 'n sameswering teen Razia en Malik Altunia uitgevoer het, is Razia se ander broeder, Muiz-ud-din Bahram Shah as die sultan van Delhi aangestel. Razia al-Din en Malik Ikhtiar-ud-din Altunia is uit Delhi weggejaag en by Kaitahl word hulle op 25 van Rabi' al-awwal A.H. 638 deur die Jat-bandiete beroof en vermoor.
**Jean Elaine Grey** is 'n karakter in strokiesverhale van Marvel Comics. Sy is ook bekend as onder andere **Marvel Girl**, **Phoenix** en **Dark Phoenix**. Sy is deur die skrywer-redakteur Stan Lee en kunstenaar Jack Kirby geskep en het die eerste keer in *The X-Men* #1 (September 1963) verskyn. Jean is lid van 'n subspesie bekend as mutante, wat met bomenslike vermoëns gebore word. Sy is met psioniese kragte gebore. 

Haar kragte het die eerste keer tot uiting gekom toe sy sien hoe 'n vriendin uit haar kinderdae deur 'n motor getref word. Sy is 'n deernisvolle, sorgsame mens, maar sy moet dit ook hanteer dat sy 'n mutant is en kan verander in die kosmiese Phoenix Force. Jean ondergaan 'n transformasie in Phoenix in die *X-Men*-storielyn "The Dark Phoenix Saga". Sy het deur die geskiedenis van die reeks dikwels gesterf. Haar eerste dood was onder die dekmantel van Marvel Girl, waarna sy as Phoenix "herbore" is in "The Dark Phoenix Saga". Dié transformasie lei tot haar tweede dood, weens selfmoord, maar nie haar laaste dood nie. 

Jean is ook 'n belangrike figuur in die lewe van ander karakters van die Marvel Universe, meestal die X-Men, insluitende haar man, Cyclops, haar mentor en vaderfiguur, Charles Xavier, haar onbeantwoorde liefde, Wolverine, haar beste vriendin en sustersfiguur, Storm, en haar kinders.

Jean Grey is al beskryf as een van Marvel se merkwaardigste en sterkste heldinne.

Skakels
-------

* Jean Grey in die Marvel Database, 'n wiki van Marvel Comics
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 1180539508
* LCCN: no2016149502
* VIAF: 6756155286625687180000
* WorldCat Identities: viaf-6756155286625687180000

 |
In die analise van wisselstroom elektriese stroombane (soos byvoorbeeld 'n RLC series stroombaan), is reaktansie die imaginêre deel van die impedansie, wat veroorsaak word deur die teenwoordigheid van 'n induktor of kapasitor in die stroombaan. Reaktansie veroorsaak 'n fase skuif tussen die elektriese stroom en spanning in die stroombaan. Reaktansie word deur die simbool *X* voorgestel en word in ohms gemeet.

* Wanneer *X* > 0, word die reaktansie *induktiewe reaktansie* genoem,
* Wanneer *X* = 0, is die stroombaan 'n suiwer weerstandskring, daar is dus geen reaktansie,
* Wanneer *X* < 0, word die reaktansie *kapasitiewe reaktansie* genoem.

Die verhouding tussen impedansie, weerstand, en reaktansie word deur die volgende verhouding gegee:

{\displaystyle Z=R+jX\,}
waar

*Z* die impedansie in ohms is,
*R* die weerstand in ohms is,
*X* die reaktansie in ohms is, en
*j* die imaginêre eenheid {\displaystyle {\sqrt {-1}}} is.
Die grootheid van impedansie word bereken as:

{\displaystyle \left|Z\right|={\sqrt {R^{2}+X^{2}}}\,}
In suiwer induktiewe en kapasitiewe stroombane, vereenvoudig die grootheid van die impedansie na die reaktansie.

Induktiewe reaktansie
---------------------

**Induktiewe reaktansie**  (simbool: *XL*) word veroorsaak deur die elektromotoriese krag wat die stroom deur die geleier teenstaan. Die elektromotoriese krag word veroorsaak deur die magnetiese veld wat deur 'n wisselende stroom geïnduseer word. Die grote van die induktiewe reaktansie is direk eweredig aan die tempo van verandering (frekwensie) van die wisselende stroom. Die induktiewe reaktansie veroorsaak ook 'n fase skuif tussen die stroom en spanning in die stroombaan. Die stroom sal die spanning voorloop.

Induktiewe reaktansie word bereken deur

{\displaystyle X\_{L}=\omega L=2\pi fL\,\!}
waar

*XL* die inductive reactance in ohms is,
{\displaystyle \omega } die hoekfrekwensie in radiale per sekonde is,
*f* die frekwensie in hertz is,
*L* die induktansie in henry is.

Kapasietiewe reaktansie
-----------------------

**Kapasietiewe reaktansie** (simbool: *XC*) word veroorsaak deur dat elektrone nie deur 'n kapasitor kan vloei nie, maar 'n wisselende stroom kan wel en hoe hoër die frekwensie hoe beter. Die kapasietiewe reaktansie veroorsaak ook 'n fase skuif tussen die stroom en spanning in die stroombaan. Die stroom sal die spanning naloop.

Induktiewe reaktansie word bereken deur

{\displaystyle X\_{C}=-{\frac {1}{\omega C}}=-{\frac {1}{2\pi fC}}\,}
waar

*XC* die kapasitiewe reaktansie in ohms is,
{\displaystyle \omega } die hoekfrekwensie in radiale per sekonde is,
*f* die frekwensie in hertz is, en
*C* die kapasitansie in farad is.
**Iron Man (Anthony Edward "Tony" Stark)** is 'n fiktiewe karakter en 'n superheld in die Marvel Comics Wêreld. Die karakter is geskep deur skrywer en redigeerder Stan Lee, ontwikkel deur teksskrywer Larry Lieber, en ontwerp deur kunstenaars Don Heck en Jack Kirby. Hy maak sy eerste verskyning in *Tales of Suspense #39* in Maart 1963.

'n Miljardêr pierewaaier, industrialis en vindingryke ingenieur, Stark, doen 'n ernstige borskasbesering op gedurende 'n ontvoering, waartydens sy gevangenemers probeer om hom te forseer om 'n wapen van massavernietiging te bou. In plaas daarvan, skep hy 'n kragpak van yster om sy lewe te red, en ontsnap uit sy gevangeneskap. Hy gebruik later die pak om die wêreld te beskerm as Iron Man. Deur sy multinasionale korporasie *Stark Industries* het Tony baie militêre wapens geskep, sommige wat saam met ander tegnologiese apparate deur hom gemaak is en geïntegreer is in sy pak, wat hom help om misdaad te bestry. Oorspronklik was Iron Man 'n model vir Stan Lee om Koue Oorlog-temas na te vors, veral die rol van Amerikaanse tegnologie in die stryd teen kommunisme. Daaropvolgende herskeppings van Iron Man het verander van Koue Oorlog-temas na huidige bekommernisse, soos korporatiewe (witboordjie-) misdaad en terrorisme.

In ander media
--------------

In 2008 verskyn Robert Downey jr. as Tony Stark in 'n rolprentweergawe met die titel *Iron Man*, gedirigeer deur Jon Favreau. Die film het oor die algemeen positiewe resensies van rolprentbeoordelaars ontvang, dit het $318 miljoen plaaslik verdien en $570 miljoen wêreldwyd. Downey vertolk weer sy rol in *Iron Man 2*, wat in 2010 vrygestel is en weer gedirigeer is deur Jon Favreau. Downey het nou ook aangesluit vir 'n tweede opvolg en 'n aanpassing van *The Avengers*.

|  |  |
| --- | --- |
| Normdata Edit this at Wikidata | 
* GND: 1120049539
* LCCN: no2017013614
* NLP: A35898598
* VIAF: 37148704315036932886
* WorldCat Identities: lccn-no2017013614

 |
**MusicBrainz** is 'n projek wat daarop gemik is om 'n oop musiek databasis te skep wat soortgelyk is aan die freedb-projek. MusicBrainz is gestig in reaksie op die beperkings op die Compact Disc Database (CDDB), 'n databasis vir sagteware programme om inligting oor klank-CD's (CD's) op die internet te soek. MusicBrainz het sy doelwitte uitgebrei om buite 'n kompakte-skyf metadata stoorkamer te wees (dit is inligting oor die kunstenaars, kunstenaars, liedjieskrywers, ens.), om 'n gestruktureerde oop aanlyn databasis vir musiek te word.

MusicBrainz vang inligting oor kunstenaars, hul opgeneemde werke en die verhoudings tussen hulle. Opname inskrywings op 'n minimum van die album titel, enkelsnit titels, en die lengte van elke snit. Hierdie inskrywings word gehandhaaf deur vrywillige redakteurs wat gemeenskapskryfstylriglyne volg. Werke kan ook inligting stoor oor die vrylating en land, die CD-ID, dekkingskuns, akoestiese vingerafdruk, vrye vorm annotasie teks en ander metadata. In 2018 bevat MusicBrainz inligting oor ongeveer 1,4 miljoen kunstenaars, 2 miljoen uitgawes en 19 miljoen opnames.
**Zoeloe tradisionele godsdiens** of **Zoeloe-mitologie** bevat talle gode wat gewoonlik met diere of algemene klasse van natuurlike verskynsels geassosieer word. Soortgelyk aan sommige ander godsdienste, glo aanhangers van tradisionele Zoeloe-godsdiens daarin om voorvaders (*Amadlozi*) te vereer. Unkulunkulu is die hoogste god en is die skepper van die mensdom. Unkulunkulu ("die grootste een") is in Uhlanga, 'n groot moeras riete, geskep voordat hy na die aarde gekom het. Unkulunkulu word soms vermeng met die hemelgod Umvelinqangi (wat beteken "hy wat in die heel begin was"), god van donderweer, aardbewing wie se ander naam Unsondo is, en die seun is van Unkulunkulu, die Vader, en Nomkhubulwana, die Moeder. Die woord nomkhubulwane beteken die een wat vormverskuiwing in enige soort dier doen. 'n Ander naam wat vir die opperwese Unkulunkulu gegee word, is uSomandla, die uiteindelike bron van alle bestaan. Europese setlaars het die woord Unkulunkulu gebruik om hul geloof in die god van die Bybel aan die mense van Zoeloeland te probeer verduidelik.

Volgens Irvin Hexham (1981), "is daar geen bewyse van geloof in 'n hemelse godheid of hemelgod in Zoeloe-godsdiens voor die koms van Europeërs nie". Ander geleerdes soos Eileen Jensen Krige, Isaac Schapera, Axel-Ivar Berglund (1976), Hammond-Took en John Mbiti stem egter nie saam met Hexham se ontleding nie. Hulle argumenteer dat die "heer van die hemel" of Zoeloe-hemelgod nog altyd in die tradisionele Zoeloe-geloofstelsel bestaan het, 'n godheid wat volgens hulle groter is as die "argetipiese voorouer en skepper, Unkulunkulu".

Ander gode sluit in Nomhoyi, die godin van riviere, en Nomkhubulwane, wat soms die Zoeloe Demeter genoem word, wat 'n godin van die reënboog, landbou, reën en bier is (wat sy uitgevind het). Nog ander gode is uNgungi, die godheid van die smede; iNyanga die maangodin wat geassosieer word met genesers wat IziNyanga genoem word, die woord nyanga is 'n Zoeloe-woord vir die maan; Sonzwaphi die godheid van genesing; en Ukhulukhulwana (of UkhuluKhukwan) 'n ster-voorouer wat van die sterre af gekom het en gevind het dat die ou Zoeloes soos diere en sonder wette leef. Hy het hulle geleer om hutte te bou en hulle die hoë wette van isiNtu geleer. Daar word vermoed dat die woord unkulunkulu 'n korrupsie van die woord umkhuluwomkhulu is.
'n Ecuadorse Lugmag IAI Kfir-vliegtuig stort napalm op 'n teiken tydens "Blue Horizon", 'n gesamentlike VSA-Ecuadorse militêre oefening.
**Napalm** is 'n verdikkingsmiddel wat tipies met petrol of 'n soortgelyke brandstof vermeng word vir gebruik in militêre operasies — merendeels as 'n anti-personeel wapen. Dit word meestal gebruik in brandbomme en word gevrees weens die ernstige brandwonde wat dit by mense en diere veroorsaak. Die term *napalm* is 'n samestelling van die aanvanklik-vermeende bestanddele, naamlik nafteensuur en palmitiensuur as die palmitaat. Dit sou egter blyk dat die nafteen-palmitaat wat in die vervaardiging van die eerste napalm gebruik is, oor 'n bykomende substansie beskik het. Nietemin is die benaming behou.

*"Napalm B"* is die meer moderne weergawe van napalm, en ten spyte van die opvallende verskil in chemiese samestelling, staan dit ook dikwels as "napalm" bekend. In die omgangstaal is *napalm* gebruik as 'n generiese naam vir verskeie ontvlambare vloeistowwe met aanwendings in oorlogvoering, merendeels petrol in jelvorm, soos wat uitgewerp word deur vlamwerpers in infanterie- en gemeganiseerde oorlogvoering.

Gebruik van napalm
------------------

Napalm, wat destyds nie onder hierdie naam bekend was nie, is vir die eerste keer tydens die Slag van Overloon in die Tweede Wêreldoorlog gebruik. In Vierlingsbeek het P38's van die Amerikaanse Lugmag sogenaamde brandbomme op Duitse stellings gegooi.

Napalm is die eerste keer wyd gebruik deur die Amerikaanse Weermag tydens die Tweede Wêreldoorlog. In 1945 is baie Japannese stede, insluitend Tokio, met napalm gebombardeer.

Gedurende die laaste (loopgraaf-) fase van die Korea-oorlog het die Amerikaners die hele gebied van Noord-Korea met napalmbomme gebombardeer, wat waarskynlik etlike honderdduisende sterftes tot gevolg gehad het.

Die Amerikaners het ook tydens die Viëtnamoorlog grootliks van napalm gebruik gemaak. Dit het gelei tot weerstand onder segmente van die Amerikaanse bevolking.

Tydens die Eerste Golfoorlog is napalm nie gebruik nie, maar Mark 77 brandbomme, wat 'n soortgelyke effek as napalm het. Benewens Amerika het lande soos Frankryk (in Algerië en Viëtnam), Israel (in die Sesdaagse Oorlog) en die Verenigde Koninkryk (in Kenia) ook napalm gebruik.

In 1980 het die VN die gebruik van brandbomme teen burgerlikes as 'n oorlogsmisdaad verklaar.
|  |
| --- |
| **MuseuMAfricA** |
| 'n Beeld van die museum. |
| Bordjie by die museum se ingang |
| 

---

 |
| Vorige naam | Africana Museum |
| Plek | Johannesburg |
| Land | Suid-Afrika |
| Openingsjaar | 1933 |
| Tipe museum | Geskiedenis |
| Webtuiste | *www.museumafrica.org* |

**MuseuMAfricA** (voorheen die **Africana Museum**) is 'n historiese museum in Johannesburg, Suid-Afrika. Die museum word in die stad se eertydse vrugte- en groentemark in Newtown gehuisves. Dit is oorkant die Mary Fitzgerald Plein in dieselfde blok as die Markteater geleë.

Geskiedenis
-----------

Die museum is in 1933 gestig nadat die Johannesburgse Publieke Biblioteek 'n groot versameling kulturele materiaal en boeke van John Gaspard Gubbins gekoop het. Vanaf die middel 1930 het die museum sy versameling uitgebrei om alle aspekte van Afrika se kultuurgeskeidenis vas te vang.

In 1994 is die museum oorgedoen en na **MuseuMAfricA** hernoem.

Versamelings
------------

Die museum het versamelings van Afrika se materiële kultuur van dwarsoor die vasteland, insluitend versamelings van geld, musiekinstrumente en kopstukke. Dit huisves ook die Geologie Museum en die Bensusan Museum van Fotografie.

Die Bensusan Museum van Fotografie versamel seldsame en waardevolle fotografiese toerusting en foto's wat met hierdie toerusting geneem is.

Die Geologie Museum bestaan uit meer as 17 000 rots en minerale monsters van Suider-Afrika, insluitend verskeie soort monsters en monsters van die Tsumeb-gebied in Namibië, die Witwatersrand se riwwe en die Okiep-area.

Heinrich Egersdörfer se oorspronklike werk is ook hier te besigtig.

Lees ook
--------

* Gubbins-versameling
Die molêre volumes van die elemente in vloeibare of vaste vorm
Die **molêre volume** is 'n begrip uit die fisiese chemie. Dit is 'n intensiewe eienskap van 'n stof wat aandui hoeveel ruimte 'n mol daarvan inneem. Molêre volumes word gewoonlik aangedui met die simbool {\displaystyle V\_{m}} 'n Ander notasie is **V** Die eenheid in die SI-stelsel is kubieke meter per mol, maar dikwels word pleks van kubieke meters ook liters of mililiters gebruik.

Die waarde van die molêre volume kan baie wissel. Vir gasse wat ideale gedrag vertoon kan die molêre volume maklik uit die gaswet bereken word:

{\displaystyle PV=nRT}
{\displaystyle V\_{m}={\frac {V}{n}}={\frac {RT}{P}}}
Vir 'n temperatuur T van 300K (amper kamertemperatuur) en 'n druk P van 1 Atm (op seevlak) en die gaskonstante R = 0.0821 (L • atm/ mol • K) vind 'n mens 'n waarde van 24,63 [L/mol]

Vir gekondenseerde fases soos vloeistowwe of vastestowwe is die molêre volume dikwels minder maar dit hang van die stof se digtheid en van sy molêre massa af.

Byvoorbeeld vir water is die molêre massa Mm ongeveer 18 [g/mol] en die digtheid ρ=1 [g/mL]

{\displaystyle V\_{m}={\frac {M\_{m}}{\rho }}=18\ {\frac {[g/mol]}{[g/mL]}}=18\ [mL/mol]=0,018\ [L/mol]}
Vir polimere is dit nogtans anders, omdat die molêre massa maklik vele duisende of miljoene kan wees. Die molêre volume van 'n polimeer is ook taamlik afhanklik van die temperatuur. Dit verander gewoonlik ook as die materiaal sy glaspunt bereik.

In die termodinamiese beskrywing van mengsels kan die begrip uitgebrei word tot die begrip parsiële molêre volume wat dikwels as VA,B,... weergegee word, waarby A, B, ens. die komponente in die mengsel aandui.
'n **Uitgewery**, **uitgewer** of **uitgewersmaatskappy** is 'n firma wat publikasies soos boeke, tydskrifte en koerante laat saamstel en in die handel bring.

'n Uitgewer is dus 'n sakeman wat besef dat daar by die gemeenskap 'n behoefte bestaan aan 'n publikasie soos byvoorbeeld 'n boek oor 'n besondere onderwerp. Dan nader so 'n uitgewer 'n kenner oor die onderwerp met die versoek om 'n manuskrip daaroor aan hom voor te lê. Dit kan ook wees dat so 'n kenner op eie inisiatief 'n boek geskryf het en dit aan die uitgewer aanbied. Sodra die manuskrip ontvang word, word dit aan 'n paneel kenners vir kommentaar voorgelê. As die firma daarna sou besluit dat dit finansieel die moete werd is om die boek uit te gee, word die manuskrip deur 'n redakteur of redakteurs deeglik gelees en daarna word aan die skrywer voorstelle gemaak oor moontlike veranderinge en verbeteringe aan die inhoud, taal, spelling en styl. Die ISBN word bepaal. Kunstenaars en fotograwe help met die illustrasies, ontwerp van die stofomslag en die bladuitleg en 'n indeks word saamgestel. Daarna word in oorleg met die drukker besluit op die soort papier waarop die boek gedruk word, die besondere lettertipe wat gebruik sal word, op die soort binding (harde- of sagteband) en wat die oplaag (die aantal kopieë) van die eerste druk sal wees. Daarna reël die uitgewer die publisiteit vir die nuwe boek, verskaf kopieë aan resensente en versprei eksemplare na die boekwinkels. Ongeveer dieselfde prosedure word gevolg met die uitgee van 'n tydskrif, koerant, musiek of ander inligtingsbronne. Teenswoordig word al hoe meer in digitale vorm gepubliseer. 

Gewoonlik ontvang 'n skrywer 'n vasgestelde bedrag vir elke kopie van sy boek wat verkoop is. Dit staan bekend as die tantième.

Voor die 18de eeu was die drukker, uitgewer en boekhandelaar gewoonlik dieselfde persoon. In die 19de eeu het die beroepstakke vanmekaar geskei.

Spesialisasie
-------------

Sommige uitgewers spesialiseer in die uitgee van sekere soorte boeke. So is daar uitgewers wat slegs akademiese boeke, skoolhandboeke, kunsboeke, bladmusiek, mediese handboeke, kinderboeke, Africana-herdrukke of naslaanwerke, ens. publiseer. So is die uitgewerye Juta bekend vir regsboeke, Elsevier vir wetenskaplike boeke, Slingsby vir landkaarte en Protea Boekhuis en LAPA Uitgewers vir hul publikasies in Afrikaans. Boeke uitgegee deur die firma A.A. Balkema in Kaapstad staan uit weens hul besondere hoë standaard van ontwerp, boekbinding en tipografie.

Bronne
------

* Lemma Uitgeverij in het Algemeen Letterkundig Lexicon, G.J. van Bork, D. Delabastita, H. van Gorp, P.J. Verkruijsse en G.J. Vis, 2012, besoek op 23 April 2021.
* Joost Nijsen, *ABC van de literaire uitgeverij*. Podium

|  |  |
| --- | --- |
| Normdata Edit this at Wikidata | 
* BNF: cb13319412k (data)
* GND: 4063004-3
* NKC: ph115417

 |
*Hierdie artikel handel oor die nimfe in die Griekse mitologie. Vir die Engelse musiekgroep, sien Muse (musiekgroep). Vir ander gebruike sien Muse (dubbelsinnig)*.
’n Lesende muse, omstreeks 435-425 v.C. (*Louvre*).
Die **Muses** (Grieks: οι μούσες) was in die Griekse mitologie nege nimfe wat die kunste verpersoonlik en as inspirasie vir die skeppingsproses gedien het. Hulle is beskou as die bron van kennis wat deur eeue heen mondelings oorvertel is en word ook in die moderne tyd gebruik om artistieke inspirasie aan te dui.

Volgens Hesiodus se *Teogonie* (7de eeu v.C.) was hulle die dogters van Zeus en Mnemosune, die godin van geheue. Volgens ander mites is hulle die dogters van die oergode Uranos en Gaia, of soms selfs van Harmonia (die dogter van Afrodite) en Ares.

Die nege muses is Kalliope (epiese digkuns), Klio (geskiedenis), Erato (liriese digkuns), Euterpê (musiek), Melpomene (tragedie), Polumnia (korale digkuns), Terpsichore (dans), Talia (komedie) en Urania (astronomie).
**Eienskappe**| **Algemeen** |
| --- |
| Naam | Kaliumchloraat  |
| Sistematiese naam | Kaliumchloraat |
| Struktuurformule vanStruktuurformule van  |  |
| Chemiese formule | KClO3 |
| Molêre massa | 122,56 [g/mol] |
| CAS-nommer | 3811-04-9   |
| Voorkoms | Wit vastestof |
| **Fasegedrag**   |
| Selkonstantes | a=463,0pm; b=556,8pm; c=704,7pm; β=110,21°   |
| Ruimtegroep | P2₁/m  |
| Nommer | 11   |
| Strukturbericht | G0₆ |
| Smeltpunt | 356-368°C |
| Kookpunt | (ontbind) 400°C |
| Digtheid | 2,34 @ 20 °C |
| Oplosbaarheid | oplosbaar in water  |
| Brekingsindeks | 1,440 @ 20°C |
| **Suur-basis eienskappe** |
| pKa |  |
| **Veiligheid** |
| Flitspunt | onbrandbaar  |
| LD50 | 1870 [mg/kg] |
| Tensy anders vermeld is alle data vir standaardtemperatuur en -druk toestande. |
|   |  |

**Kaliumchloraat** is 'n sout van kaliumhidroksied en chloorsuur met formule KClO3

Dit is 'n sterke oksideermiddel wat met brandbare stowwe soos swawel or suiker plofbare mengsels oplewer. Die kop van 'n vuurhoutjie bevat kaliumchloraat.

Kristalstruktuur
----------------

Die stof kristalliseer in 'n monokliniese struktuur wat die argetipe van die G0₆-struktuur van die strukturbericht-klassifikasie is. Die chloraatgroep het 'n effens trigonaalpiramidale vorm.

Chemiese eienskappe
-------------------

Die stof ontbind onder verhitting en stel suurstof vry. Mangaandioksied kataliseer hierdie reaksie:

{\displaystyle 2KClO\_{3}(s)\xrightarrow {MnO\_{2};hitte} 3KCl(s)+3O\_{2}(g)}
Met soutsuur kan dit chloor vrystel:

{\displaystyle KClO\_{3}+HCl\rightarrow KCl+3H\_{2}O+3Cl\_{2}}
Hierdie reaksie produseer egter ook ClO2

Kaliumchloraat word gevorm as chloorgas deur 'n warme oplossing van kaliumhidroksied gelei word:

{\displaystyle 6KOH+3Cl\_{2}\rightarrow 5KCl+KClO\_{3}+3H\_{2}O}
**Eienskappe**| **Algemeen** |
| --- |
| Naam | Kaliumkarbonaat  |
| Sistematiese naam | Kaliumkarbonaat |
| Struktuurformule vanStruktuurformule van  |  |
| Chemiese formule | K2CO3 |
| Molêre massa | 138,21 [g/mol] |
| CAS-nommer | 584-08-7   |
| Voorkoms | Wit vastestof |
| **Fasegedrag**   |
| Selkonstantes | a=564 pm; b=980; c=688; β=98,8°    |
| Ruimtegroep | P2₁/c  |
| Nommer | 14 |
| Smeltpunt | 891°C |
| Kookpunt | (ontbind)°C |
| Digtheid | 2,428 [g/cm3]  |
| Oplosbaarheid | oplosbaar in water 138 [g/L] water @293K |
| **Suur-basis eienskappe** |
| pKa |  |
| **Veiligheid** |
| Flitspunt | onbrandbaar  |
| LD50 | >2.000 [mg/kg] |
| Tensy anders vermeld is alle data vir standaardtemperatuur en -druk toestande. |
|   |  |

**Kaliumkarbonaat** is 'n verbinding van kalium met formule K2CO3. Dit is 'n sout van kaliumhidroksied (KOH) en koolsuur (H2CO3).

Die stof word ook potas genoem, omdat dit vroeër veral uit die as van plante (dikwels houtas) verkry is.

Eienskappe
----------

Kaliumkarbonaat is sterk higroskopies en aan lug blootgestel vervloei dit. Dit is maklik oplosbaar in water en vorm 'n sterk basiese oplossing wat 'n bytende smaak veroorsaak. Die stof neem ook koolstofdioksiedgas op en vorm daarmee kaliumwaterstofkarbonaat KHCO3 (kaliumbikarbonaat). Hierdie stof kan by verhitting weer kaliumkarbonaat lewer:

{\displaystyle 2KHCO\_{3}\xrightarrow {hitte} K\_{2}CO\_{3}(s)+H\_{2}O(g)\uparrow +CO\_{2}(g)\uparrow }
In die natuur word dit gevorm deur verwering van minerale soos veldspaat:

{\displaystyle KAlSi\_{3}O\_{8}+10H\_{2}O+CO\_{2}\rightarrow Al\_{2}Si\_{2}O\_{7}.2H\_{2}O(s)+K\_{2}CO\_{3}(aq)+4H\_{4}SiO\_{4}(aq)}
Die kieselsuur word saam met die kaliumkarbonaat deur die reën weggespoel en wat agterbly is kaoliniet Al2Si2O7.2H2O.

Die bikarbonaat van kalium KHCO3 is minder oplosbaar as die karbonaat K2CO3, maar vir litium is die omgekeerde die geval. Kaliumkarbonaat kom voor in litiumhoudende pekel soos dit in Tibet in die Zabuye en Dogai Coring-mere aangetref word. Deur die pekel aan CO2-gas onder hoë druk bloot te stel kan die kaliumbikarbonaat selektief neergeslaan word. Dit is 'n belangrike stap vir die litiummynbou. 'n Komplikasie is dat ander fases kan optree soos die seskwihidraat K2CO3.1,5H2O en 'n karbonaat-bikarbonaatdubbelsout: K2CO3.2KHCO3.1,5H2O.

Aanwending
----------

Kaliumkarbonaat word gebruik as 'n komponent van diepeutektiese oplosmiddels soos 'n mengsel van kaliumkarbonaat met gliserol. Dit word gebruik in die drinkwatervoorsiening om die hardheid van water te versag, in die bewerking van kakao tot sjokolade, en vir kontrole van die suurgraad in wyne en vrugtesappe.
Uitsig op St Georges Terrace vanaf Barrack Street
**St Georges Terrace** is die hoofstraat van Perth in Australië. Die straat loop parallel aan die Swanrivier en is 'n hooftoegangsroete deur die sentrale sakekern. Vanweë die feit dat die straat saamval met die heersende westelike winde (die Fremantle doctor) is die windsnelhede in die straat dikwels baie hoog.

Die westelike eindpunt is by die Barracks Arch en die oostelike eindpunt sluit aan by Adelaide Terrace by die kruising met Victoria laan.

St Georges Terrace soos gesien vanaf die hoek van Victoria Avenue no. 1
St Georges Terrace is vernoem na die St George Katedraal. Oorspronklik het 'n groot deel van die straat die huise van die kerkamptenare en klerke van die katedraal se koor bevat. Sommige van hierdie huise bestaan steeds (onder andere The Deanery), maar die oorgrote meerderheid van hierdie huise is in die 1960's gesloop.

Die hoof straat tussen Barrack Street en William Street het is in die 1930's en 1940's gekenmerk deur 'n eenvormige gebou-ontwerp en -hoogte. Die geboue is egter in die laat 1970's vervang met meer moderne en hoër geboue.

Op die sypaadjie van die straat is 150 bronsplate gemonteer wat noemenswaardige persoonlikhede in die Wes-Australiese geskiedenis herdenk. Hierdie gedenkplate is in 1979 geïnstalleer as deel van die 150ste bestaansjaar vieringe en die seshonderdste herdenking van Europese nedersetting in die gebied.